section_heading: Klinička slika
paragraph_text: Tegobe s vremenom postaju sve izraženije i bolesnici da bi progutali hranu uzimaju tijekom obroka sve veću količinu tekućine. U kasnijoj fazi bolesti dolazi do dilatacije (širenja) jednjaka i usporavanja tranzita kroz njega, što dovodi do pojave povraćanja, ruminacije (preživanje), osjećaja lošeg zadaha iz usta, prelivanja hrane u dušnik i usnu šupljinu, kao i pojave aspiracijske bronhopneumonije i gubitka tjelesne težine. Bol u prsnom košu (nevezan za kardiovaskularna oboljenja) nastaje nakon unošenja obilnih obroka i prestaje kada se jednjak isprazni.